**ΤΡΕΙΣ  ΙΕΡΑΡΧΕΣ**

**-------------------------------------**

Σήμερα τιμούμε τους τρείς Ιεράρχες ,τρεις Αγίους που μας έδειξαν τι θα πει πραγματική μόρφωση. Η τριακοστή Ιανουαρίου είναι από τους Βυζαντινούς ακόμα χρόνους αφιερωμένη στα πρόσωπά τους. Η εκκλησία μας τους τιμά εξαιρετικά και εκτός από την ιδιαίτερη γιορτή που έχει ορίσει για τον καθένα τους, όρισε να γιορτάζονται και οι τρεις μαζί. Η κοινή αυτή γιορτή προς τιμήν τους καθιερώθηκε  από το 1100 μ.Χ. ως των γραμμάτων, των μαθητών και των διδασκόντων.

    Οι τρεις Ιεράρχες έζησαν τον 4ο μ.Χ. αιώνα μια εποχή χαρακτηριστική για τις πολιτικές και ηθικές ανακατατάξεις της. Είναι η εποχή της μετάβασης από την ειδωλολατρία στο Χριστιανισμό. Η νέα θρησκεία αποκτά για πρώτη φορά ελευθερία και επισημότητα.

     Με βασικά εφόδια την πίστη, την ακεραιότητα του χαρακτήρα τους και τη μόρφωσή τους επιτέλεσαν έργο ζωής και αφιέρωσαν τον εαυτό τους διακονώντας τους συνανθρώπους τους.

     Σημαντική ήταν η αγωγή που έλαβαν από τις οικογένειές τους και κυρίως από τις ευλαβείς μητέρες τους Νόννα, Ανθούσα και Εμμέλεια, που τους μύησαν όχι μόνο στη μελέτη αλλά και στην ευσέβεια και την εκκλησιαστική παράδοση.

     Φιλάνθρωποι στον υπέρτατο βαθμό δεν κράτησαν για τον εαυτό τους τις περιουσίες τους αλλά τις διέθεσαν για να απαλύνουν κάθε ανθρώπινο πόνο, να βοηθήσουν φτωχούς, να περιποιηθούν αρρώστους και να προσφέρουν σε όποιον είχε την ανάγκη τους.

     Ήταν τόσο ταπεινοί που ενώ άξιζαν, δεν επεδίωξαν ούτε τα επισκοπικά αξιώματα. Πόθος τους ήταν η ανιδιοτελής προσφορά και όχι η κοινωνική προβολή.

     Ο **Μ. Βασίλειος** μετά τις σπουδές του (Φιλοσοφία-Νομικά-Ρητορική-Γεωμετρία-Αριθμητική-Αστρονομία-Μουσική-Ιατρική) το 363 χειροτονείται επίσκοπος στην Καισάρεια και το 370 Αρχιεπίσκοπος. Καισαρείας και Καππαδοκίας. Ιδρύει τη ``Βασιλειάδα``: ολόκληρο συγκρότημα από Νοσοκομείο-Γηροκομείο-Ορφανοτροφείο καθώς και άλλα ιδρύματα στα οποία εκτός των άλλων, ο ίδιος περιποιούνταν τους αρρώστους και τους λεπρούς. Στο λιμό του 367-368 που έπληξε την Καισαρεία κατηγόρησε τους μαυραγορίτες, μερίμνησε για τα παιδιά, κινητοποίησε τους πιστούς και εμπόδισε την εκμετάλλευση των αδυνάτων. Και όλα αυτά αδιάκριτα, χωρίς να ξεχωρίζει χριστιανούς και ειδωλολάτρες. Για το Μ.Βασίλειο όλοι οι άνθρωποι είναι ίσοι απέναντι στο Θεό. Λίγα χρόνια αργότερα, έργα του μεταφράστηκαν και από το 16ο αιώνα διδάσκονταν σε γερμανικά και γαλλικά πανεπιστήμια. ‘Ηταν από τους πρώτους που μίλησε για την εξέλιξη των ειδών στο έργο του «Εις την Εξαήμερον».

     Φιλάσθενος από παιδί, ασκητικός και λιτοδίαιτος, κουράστηκε από το βάρος της δραστηριότητάς του. Πέθανε την 31 Δεκεμβρίου 378 σε ηλικία 49 ετών.

     Ο **Γρηγόριος ο Θεολόγος ή Ναζιανζηνός** είναι αδελφικός φίλος του Μ.Βασιλείου. Μετά τις σπουδές του επέστρεψε στην πατρίδα του και ταλαντευόταν ανάμεσα στη μοναχική ζωή και την κοινωνική δράση. Το 379 σύνοδος  ορθοδόξων επισκόπων, στην Αντιόχεια της Συρίας του ζητά να μεταβεί και να ενισχύσει τον αγώνα κατά των αιρέσεων. Το 380 αναδεικνύεται  Αρχιεπίσκοπος Κωνσταντινούπολης. Όταν κάποιοι επίσκοποι, κατόπιν, αμφισβήτησαν  την εκλογή του, ο ειρηνοποιός και εσωστρεφής Γρηγόριος παραιτήθηκε για να ειρηνεύσει η Εκκλησία. Πέθανε το 390 αφήνοντας την περιουσία του στους φτωχούς της Ναζιανζού καθώς και μεγάλο ποιητικό και δογματικό έργο.

     Ο **Ιωάννης ο Χρυσόστομος** έδρασε στην Αντιόχεια. Η αγάπη του για τους φτωχούς ήταν τόσο μεγάλη, ώστε πούλησε ακόμη και τα αντικείμενα του επισκοπικού μεγάρου και κατάργησε τα επίσημα γεύματα για να υποστηρίξει τη φτωχολογιά της πόλης.

     Το 398 έγινε ,παρά τη θέλησή του, Αρχιεπίσκοπος της Κωνσταντινούπολης. Πρώτο του έργο ήταν να ξεκαθαρίσει τον κλήρο από τα παράσιτα. Η εκκλησία για τον Ιωάννη το Χρυσόστομο είναι «εργαστήριο αγιότητας και όχι χρυσοχοείο και αργυροκοπείο» .Δε δίστασε να έρθει σε ρήξη με τις ανδροκρατικές αντιλήψεις της εποχής του ‘όταν επέλεξε για βασική του συνεργάτιδα μια γυναίκα ,τη μετέπειτα αγία Ολυμπιάδα .Δε δίστασε να έρθει σε ρήξη με την αυτοκράτειρα και τους πλούσιους όταν έχτισε λεπροκομείο όχι σε φτωχογειτονιά αλλά στην πλουσιότερη συνοικία της Κωνσταντινούπολης. Η γλώσσα του που έλεγχε, η άρνησή να δεχτεί τη διάκριση φτωχών-πλουσίων και το θάρρος του, τον οδηγούν σε σύγκρουση με το παλάτι που τον εξορίζει. Πέθανε στις 14 Σεπτεμβρίου 407 στην εξορία.

     Ως τα χρόνια των τριών Ιεραρχών η μόρφωση ήταν προνόμιο των λίγων. Τώρα γίνεται μέλημα ολόκληρου του λαού. Η παιδεία τους, η καλλιέργεια και το εύρος των γνώσεών τους, το ενδιαφέρον τους για τη μόρφωση είναι ο πρώτος λόγος τιμής προς αυτούς. Περισσότερο όμως η σύνδεση της Ελληνικής παιδείας με την Χριστιανική πίστη είναι η αιτία που αναδείχτηκαν σε προστάτες των γραμμάτων, των τεχνών ,και όλης της πνευματικής ζωής.

     Πνεύματα φωτεινά, με απέραντη αγάπη προς την Εκκλησία και τον άνθρωπο, επίδρασαν και επιδρούν στην καρδιά μας γιατί ανέπτυξαν την παιδεία και αγωνίστηκαν για κοινωνική δικαιοσύνη.

    Έδειξαν σε όλους μας, ότι η πίστη στο Θεό και η αγάπη στον άνθρωπο συμβαδίζουν. Απέδειξαν ότι η αλήθεια του Χριστού μπορεί σε κάθε εποχή να γίνει πράξη και αυτός είναι ο σκοπός της αληθινής γνώσης. Οι ίδιοι ήταν και παραμένουν πρότυπα κάθε νέου ανθρώπου και οδηγοί προς την πραγματική μόρφωση.